Unge partisoldater fra Venstre filmer i smug, hvad Mette Frederiksen foretager sig

Mens Mette Frederiksen farter land og rige rundt i valgkampen, følger et par ihærdige unge partisoldater fra Venstre hendes færden stort set overalt. Med solbriller på og kamera i hånden.

Ekstra Bladet kan i dag afsløre, at flere centrale medlemmer af Venstres Ungdom har fulgt S-formandens valgkampsaktiviteter med professionelt optageudstyr.

Typisk har de ihærdige Venstre-løver stillet sig lidt på afstand for at følge S-formandens taler og møder med danske vælgere.

Det sker med udstyr i form af retningsbestemt mikrofon og kamera. Der er specifikt tale om Venstres Ungdoms retsordfører, Ivan Al Halili, og VU's Horsens-formand, Carl Grauballe.

Ekstra Bladet har billeder af to af spionerne fra en række arrangementer rundt omkring landet.

Her er de fanget ved et interview-arrangement i Herning. Indenfor. Med solbriller på. Privatfoto

Her er de til et læserarrangement i Esbjerg. Privatfoto

Og her har de gang i optagelserne i Odense i sidste uge.

Da Mette Frederiksen i lørdags besøgte Bytorvet i Albertslund, spurgte Ekstra Bladet den ene af de to nysgerrige observatører, hvorfor de var mødt op.

Vil ikke afsløre identitet

- Jamen vi ville egentlig bare komme og se det her valgdeltagelse her.

- Hvor kommer I fra?

- Jamen, vi kommer fra os selv, hvis man kan sige det sådan. Vi filmer lidt til os selv. Vi overvejer at lave en blog.

- Hvem skal I lave den for?

- Jamen for os selv. Vi freelancer sådan lidt. Vi hygger os lidt med det, siger Carl Grauballe og viser et uofficielt pressekort til Ekstra Bladets udsendte.

- Er det Venstre, der betaler jeres løn?

- Nej, det er det ikke. Nej. Det forstår jeg slet ikke, hvorfor du bringer op.

- Er I fra Venstres Ungdom?

- Nja.. Vi kommer her og filmer, har jeg lige sagt til dig.

- Er det på vegne af Venstre, I er her?

- Nej, det er det ikke. Vi kommer herud selv og vil bare gerne filme selv.

- Vi har lagt mærke til, at I er lidt rundt omkring...

- Ja, det er spændende for os at komme lidt rundt omkring.

- Er I Venstre-medlemmer?

- Jeg kan ikke se, hvad det har af relevans. Men det er rigtig fint. Jeg er nødt til at smutte videre.

Mette Frederiksen i Albertslund. Foto: Kenneth Meyer

Afslører sit cover

Blot en dag efter konfrontationen med den unge, nysgerrige mand, der ikke ville sige, hvor han kom fra, kommer han imidlertid i ren Venstre-kådhed til at bryde sit cover.

Carl Grauballe dukker nemlig søndag op som inviteret til Venstres højstemte EU-valgfest på Christiansborg. Med Venstre-flag i hånden og Venstre-skilt på brystet.

Venstre-spionen afslører sit cover, da han møder op til valgfest på Christiansborg. Foto: Anthon Unger

Carl Grauballe betegner da også sig selv som 'stolt VU'er' på Twitter.

Ekstra Bladet har forgæves forsøgt at få en kommentar fra Ivan Al Halili.

--------- SPLIT ELEMENT ---------

VU: Det var vores ide

Ideen med at filme Mette Frederiksen er opstået i Venstres Ungdom, oplyser formand Jakob Sabroe.

Den politiske overvågning har stået på i mere end en måned, men er ifølge ungdomspartiet ikke koordineret med Venstre.

I 'fjendens' klæder: Den ene af Venstreløverne med sit kamera og et Mogens Jensen (S)-skilt til et politisk arrangement. Privatfoto

- Der er et par VU'er, som har været til en del af hendes arrangementer, fordi vi mener, at Mette Frederiksen skylder svar på centrale spørgsmål,

- Men I har jo ikke stillet Mette Frederiksen spørgsmål. I har bare filmet.

- Vi må se, hvad hun siger i sine taler, så kan det jo være svar på spørgsmål, men det er ikke lykkedes endnu.

- Man kan vel ikke få svar på sine spørgsmål, hvis man ikke spørger. I står bare i baggrunden med solbriller på og filmer.

- Jeg har ikke selv været af sted, så jeg skal ikke kunne sige, hvad de har gjort.

- Er det en politisk metode, som er ok?

- Jeg synes, det er rigtig fint. Det er ikke så opsigtsvækkende.

- Hvor er ideen opstået henne?

- Det er noget, som vi har snakket om i VU.

- Har I orienteret kampagnechef Jens Husted?

- Nej. Det er vores eget påfund.

- Så ingen i Venstre er klar over, at I render rundt og filmer Mette Frederiksen hele tiden?

- Nej, ikke med mindre du har ringet til dem.

--------- SPLIT ELEMENT ---------

Venstre: Film bare Løkke

Venstretoppen kender ikke umiddelbart noget til de politiske spioner, oplyser Venstres partisekretær, Claus Richter, som er organisatorisk ansvarlig for Venstres kampagne.

- Det bliver jeg dig svar skyldig på, siger Claus Richter.

- Vil du undersøge det?

- Jeg ved ikke, hvad jeg skulle undersøge.

- Om det er nogle af jeres medlemmer.

- Det kan jeg ikke hjælpe dig med. Jeg kender ikke noget til det.

- Hvad vil du sige til, hvis Socialdemokratiet gjorde det med Lars Løkke?

- Det skal de være velkommen til.